***Монгол Улсын Их Хурлын 2013 оны хаврын ээлжит чуулганы Төрийн байгуулалтын байнгын хорооны 04 дүгээр сарын 09-ний өдөр (Мягмар гариг)-ийн хуралдаан 14 цаг 30 минутад Төрийн ордны “Б” танхимд эхлэв.***

Байнгын хорооны дарга, Улсын Их Хурлын гишүүн А.Бакей ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 14 гишүүн ирж, 73.6 хувийн ирцтэй байв. Үүнд:*

***Чөлөөтэй:*** Н.Алтанхуяг, М.Батчимэг, С.Баярцогт, С.Батболд, Л.Цог.

***Нэг. “Монгол Улсын Ерөнхийлөгчийн сонгуулийг товлон зарлах тухай” Улсын Их Хурлын тогтоолын төсөл.***

Хэлэлцэж буй асуудалтай холбогдуулан Сонгуулийн ерөнхий хорооны дарга Ч.Содномцэрэн, тус хорооны Ажлын албаны дарга Б.Баяндүүрэн, ахлах референт Ж.Оюунгэрэл, Улсын бүртгэлийн ерөнхий газрын даргын үүргийг түр орлон гүйцэтгэгч Ц.Пүрэвдорж, Төрийн байгуулалтын байнгын хорооны ажлын албаны ахлах зөвлөх М.Тайшир, зөвлөх О.Тунгалаг нарын бүрэлдэхүүнтэй ажлын хэсэг байлцав.

Тогтоолын төслийн талаарх танилцуулгыг Сонгуулийн ерөнхий хорооны дарга Ч.Содномцэрэн танилцуулав.

Танилцуулгатай холбогдуулан Улсын Их Хурлын гишүүн О.Баасанхүүгийн тавьсан асуултад ажлын хэсгээс Ч.Содномцэрэн хариулж, тайлбар хийв.

**А.Бакей:** -“Монгол Улсын Ерөнхийлөгчийн сонгуулийг товлон зарлах тухай” Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн 8

Татгалзсан 2

Бүгд 10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн А.Бакей танилцуулахаар тогтов.

***Уг асуудлыг 14 цаг 40 минутад хэлэлцэж дуусав.***

***Хоёр. “Монгол Улсын Ерөнхийлөгчийн сонгуулийн зардлын хэмжээг батлах тухай” Улсын Их Хурлын тогтоолын төсөл.***

Хэлэлцэж буй асуудалтай холбогдуулан Сонгуулийн ерөнхий хорооны дарга Ч.Содномцэрэн, тус хорооны Ажлын албаны дарга Б.Баяндүүрэн, ахлах референт Ж.Оюунгэрэл, Улсын бүртгэлийн ерөнхий газрын даргын үүргийг түр орлон гүйцэтгэгч Ц.Пүрэвдорж, Төрийн байгуулалтын байнгын хорооны ажлын албаны ахлах зөвлөх М.Тайшир, зөвлөх М.Элбэгдорж нар байлцав.

Тогтоолын төслийн талаарх танилцуулгыг Сонгуулийн ерөнхий хорооны дарга Ч.Содномцэрэн танилцуулав.

Танилцуулгатай холбогдуулан Улсын Их Хурлын гишүүн Ж.Батзандан, Р.Бурмаа, А.Бакей нарын тавьсан асуултад ажлын хэсгээс Ч.Содномцэрэн, Б.Баяндүүрэн, Ж.Оюунгэрэл нар хариулж, тайлбар хийв.

Улсын Их Хурлын гишүүн Ж.Эрдэнэбат, Р.Гончигдорж, Р.Бурмаа нар санал хэлэв.

Төрийн байгуулалтын байнгын хороонд хүргүүлсэн Төсвийн байнгын хорооны санал, дүгнэлтийг Улсын Их Хурлын гишүүн Х.Наранхүү танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт, санал гараагүй болно.

**А.Бакей:** -“Монгол Улсын Ерөнхийлөгчийн сонгуулийн зардлын хэмжээг батлах тухай” Улсын Их Хурлын тогтоолын төсөлд Сонгуулийн ерөнхий хорооноос ирүүлсэн саналын дагуу сонгуулийн улсын төсвөөс санхүүжүүлэх зардлын хэмжээг 15.8 тэрбум төгрөг байхаар баталъя гэсэн саналыг дэмжиж байгаа гишүүд гараа өргөнө үү.

Зөвшөөрсөн 8

Татгалзсан 5

Бүгд 13

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Г.Батхүү танилцуулахаар тогтов.

***Уг асуудлыг 15 цаг 20 минутад хэлэлцэж дуусав.***

***Гурав. Дахин санал хураалтын зардал батлах тухай Улсын Их Хурлын тогтоолын төсөл.***

Хэлэлцэж буй асуудалтай холбогдуулан Сонгуулийн ерөнхий хорооны дарга Ч.Содномцэрэн, тус хорооны Ажлын албаны дарга Б.Баяндүүрэн, ахлах референт Ж.Оюунгэрэл, Улсын бүртгэлийн ерөнхий газрын даргын үүргийг түр орлон гүйцэтгэгч Ц.Пүрэвдорж, Төрийн байгуулалтын байнгын хорооны ажлын албаны ахлах зөвлөх М.Тайшир, зөвлөх Ж.Бямбадулам нар байлцав.

Тогтоолын төслийн талаарх танилцуулгыг Сонгуулийн ерөнхий хорооны дарга Ч.Содномцэрэн танилцуулав.

Танилцуулгатай холбогдуулан Улсын Их Хурлын гишүүн М.Энхболдын тавьсан асуултад ажлын хэсгээс Ч.Содномцэрэн хариулж, тайлбар хийв. Улсын Их Хурлын гишүүдээс санал гараагүй болно.

**А.Бакей:** -“Дахин санал хураалтын зардал батлах тухай” Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн 11

Татгалзсан 2

Бүгд 13

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн М.Энхболд танилцуулахаар тогтов.

***Уг асуудлыг 15 цаг 30 минутад хэлэлцэж дуусав.***

***Дөрөв. Улсын Их Хурлын Төрийн байгуулалтын байнгын хорооноос 2013 оны хаврын ээлжит чуулганы хугацаанд хийх ажлын төлөвлөгөө.***

Хэлэлцэж буй асуудалтай холбогдуулан Улсын Их Хурлын Төрийн байгуулалтын байнгын хорооны ажлын албаны ахлах зөвлөх М.Тайшир байлцав.

Байнгын хорооноос 2013 оны хаврын ээлжит чуулганы хугацаанд хийх ажлын төлөвлөгөөний талаарх танилцуулгыг Байнгын хорооны дарга, Улсын Их Хурлын гишүүн А.Бакей танилцуулав.

Төлөвлөгөөтэй холбогдуулан Улсын Их Хурлын гишүүн Р.Гончигдорж, Г.Батхүү нарын тавьсан асуултад Байнгын хорооны дарга, Улсын Их Хурлын гишүүн А.Бакей хариулж, тайлбар хийв.

**А.Бакей:** -Улсын Их Хурлын 2013 оны хаврын ээлжит чуулганы хугацаанд Байнгын хорооноос хийх ажлын төлөвлөгөөг баталъя гэсэн саналтай гишүүд гараа өргөнө үү.

Зөвшөөрсөн 12

Татгалзсан 2

Бүгд 14

Гишүүдийн олонхийн саналаар батлагдлаа.

***Хуралдаан 15 цаг 35 минутад өндөрлөв.***

***Тэмдэглэлтэй танилцсан:***

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА А.БАКЕЙ

***Тэмдэглэл хөтөлсөн:***

ПРОТОКОЛЫН АЛБАНЫ ШИНЖЭЭЧ Д.ЭНЭБИШ

**МОНГОЛ УЛСЫН ИХ ХУРЛЫН 2013 ОНЫ ХАВРЫН ЭЭЛЖИТ**

**ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ**

**04 ДҮГЭЭР САРЫН 09-НИЙ ӨДӨР (МЯГМАР ГАРИГ)-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

***Хуралдаан 14 цаг 30 минутад эхлэв.***

**А.Бакей: -**Байнгын хороонд ирвэл зохих 19 гишүүнээс одоогийн байдлаар 7 гишүүн ирсэн байна. 3 гишүүн одоо ирж байгаа юм байна. Ингээд ирц бүрдэж байна.

Тийм учраас Төрийн байгуулалтын байнгын хорооны өнөөдрийн хуралдааныг нээснийг мэдэгдье.

Ингээд Төрийн байгуулалтын байнгын хорооны өнөөдрийн хуралдаанаар хэлэлцэх хэлэлцүүлэхээр төлөвлөсөн асуудлуудыг та бүхэнд танилцуулъя. 4 асуудлыг хэлэлцүүлэхээр оруулж байгаа.

Эхний асуудлын хувьд бол Монгол Улсын Ерөнхийлөгчийн сонгуулийг товлон зарлах тухай Улсын Их Хурлын тогтоолын төсөл байгаа. Хоёр дахь нь Монгол Улсын Ерөнхийлөгчийн сонгуулийн зардлын хэмжээг батлах тухай Улсын Их Хурлын тогтоолын төсөл. Гуравт нь бол дахин санал хураалтын зардал батлах тухай Улсын Их Хурлын тогтоолын төсөл, Дөрөвт нь Улсын Их Хурлын 2013 оны хаврын ээлжит чуулганы хугацаанд Төрийн байгуулалтын байнгын хорооноос хийх ажлын төлөвлөгөөний төсөл. Ийм 4 асуудлыг хэлэлцэхээр оруулж байна. Ингээд хэлэлцүүлэх асуудалтай холбогдуулж өөр саналтай гишүүд байна уу, байхгүй бол хэлэлцэх асуудлыг баталъя гэсэн гишүүд гараа өргөнө үү. Батлагдлаа.

Ингээд хэлэлцэх асуудлын дарааллын дагуу эхний асуудал буюу Монгол Улсын Ерөнхийлөгчийн сонгуулийг товлон зарлах тухай Улсын Их Хурлын тогтоолын төслийг хэлэлцэж эхэлье. Энэ төслийн талаар Сонгуулийн ерөнхий хороо танилцуулга хийх ёстой. Ингээд Сонгуулийн ерөнхий хорооны дарга Содномцэрэн даргыг урьж байна.

**Ч.Содномцэрэн:** -Монгол Улсын Ерөнхийлөгчийн сонгуулийн тухай хуулийн 8 дугаар зүйлийн 8.1-д сонгуулийг санал авах өдрөөс 65-аас доошгүй хоногийн өмнө Улсын Их Хурал товлон зарлана гэсэн ийм хуулийн заалттай. Энэ хуулийн дагуу бол Сонгуулийн ерөнхий хороо хуралдаад Монгол Улсын Ерөнхийлөгчийн 2013 оны сонгуулийг 6 дугаар сарын сүүлийн 7 хоногийн 24-нөөс 28-ны хооронд явуулах боломжтой гэж үзсэн.

Ингээд бол 24-нөөс 28-ны дундах хугацаа нь бол гурав дахь өдөр буюу 26-ны өдөр гэдэг энэ саналыг Улсын Их Хуралд оруулах нь зүйтэй гэж ингэж шийдсэн. Энэ дагуугаа бол тогтоолын төсөл, Ерөнхийлөгчийн сонгуулийг товлон зарлах тухай тогтоолын төслийг бол Улсын Их Хуралд хүргүүлсэн.

Энэ тогтоолын төсөлд бол Ерөнхийлөгчийн сонгуулийн товоос гадна гадаад улсад байгаа иргэдийн саналыг авах өдрийг бас тусгасан байгаа. Энэ гадаадад байгаа иргэдийн саналыг авах өдрийг Сонгуулийн тухай хуулийн 8.4 дүгээр зүйлд бол заасан. Монгол Улсын дипломат төлөөлөгчийн газар байрладаг гадаад улсад байгаа сонгуулийн эрх бүхий иргэдээс санал авах өдрийг Улсын Их Хурал тогтоох бөгөөд уг санал авах өдөр нь 3 хүртэл өдөр байж болноо гэсэн ийм заалт байгаа. Энийг Сонгуулийн ерөнхий хороо Гадаад харилцааны яамтай бас одоо хамтарч санал солилцоод, 14, 15, 16-ны өдөр бол санал авахаар ингэж Их хуралд саналаа хүргүүлсэн.

Энэ саналуудыг хэлэлцэн шийдвэр гаргаж өгөхийг хүсье.

**А.Бакей:** -Содномцэрэн даргад баярлалаа. Хэлэлцэж буй асуудалтай холбогдуулан Сонгуулийн ерөнхий хорооны дарга Содномцэрэн, Улсын бүртгэлийн ерөнхий газрын даргын үүргийг түр орлон гүйцэтгэгч Пүрэвдорж, Сонгуулийн ерөнхий хорооны ажлын албаны дарга Баяндүүрэн, мөн хорооны ахлах референт Оюунгэрэл нарын хүмүүс оролцож байгаа юм байна.

Ингээд хэлэлцэж буй асуудалтай холбогдуулж асуух асуулттай гишүүд байна уу, нэр өгье. Бурмаа гишүүн, Батзандан гишүүн, Баасанхүү гишүүн. Баасанхүү гишүүнээр асуултаа тасаллаа. Бурмаа гишүүн асуулт асууя. Бурмаа гишүүнд асуулт байхгүй юм байна. Тэгвэл Батзандан гишүүн. Байхгүй юу. За Баасанхүү гишүүн.

**О.Баасанхүү:** -Тэр 65 хоногоос доошгүй хугацаанд гэж байгаа чинь 65 хоногийн хугацаа хэтрүүлж болохгүй гэж ойлгогдож байгаа. Тэгэхээр заавал 6 сарын сүүл рүү ингэж тавьдаг нь ямар учиртай юм. Назгайрсан, хүмүүс амарсан, оюутнууд явчихсан. Одоо юу гэдэг юм наадам дөхчихсөн, морио уячихсан байж байгаа үед нь сэмхэн шиг нөгөө Ерөнхийлөгчийгөө гаргачих гээд байна уу гэсэн нэг асуудал байна.

Хоёр дахь асуудал нь ер нь энэ тов зарлахаасаа өмнө та нар нэг асуудлыг ер нь шийдэх бололцоо байна уу, тэр нь юу вэ гэхээр бид нар одоо 2008 оны сонгууль будлиантай боллоо гээд л 7 сарын 1-нд үймээн болоод л тэгээд 2012 онд одоо ингээд л сонгууль нь болоод явчихдаг. 2009 он дээр бас ажлын хэсэг гаргаад энэ ер нь сонгуулийн үнэхээр хуулийн дагуу байсан юм уу, хууль бус байсан юм уу гэдгийг та шинэ удирдлагын хувьд одоо санал оруулж ирэх боломж байна уу.

Энэ 2009 оны одоо энэ сонгуулийн дүн нь үнэхээр одоо энэ сонгуулиа хийхээс өмнө сонгууль хийхээс өмнө 2009 оны одоо энэ сонгуулийн үр дүнг би нэг шалгая, би одоо шинээр бас гарч ирсэн удирдлага байнаа гээд. Надад хангалттай баримт байгаа гэж би ойлгосон. Манай нам дээр бас тодорхой хүмүүс дээр ярьж байгаа бол хэрвээ та тэрийг оруулж ирнээ гэх юм бол хөдөлшгүй баримтаар 2009 оны сонгууль хууль бус, хууль зөрчсөн гэдгийг нотлох бололцоотой. Яахав энэ дээр Ардын Намын нэг хэдэн хүн ичмээр байдалд орох байх. АН-ын хүн ичмээр байдалд орох байх. Ардчилсан Ерөнхийлөгч бас жаахан эвгүй байдалд орох байх. Гэхдээ бид нар өмнөх алдаагаа засчихаад дараагийн сонгууль руу орвол ямар вэ. Ийм 2 асуулт байна.

**А.Бакей:** -Содномцэрэн дарга хариулъя.

**Ч.Содномцэрэн:** -Хуулин дээр бол 65 хоногоос доошгүй гээд байж байгаа ийм заалт бий. Тэгэхээр хууль бол 2012 оны 12 дугаар сарын 21-ний өдөр батлагдсан. 21-нээс нөгөө 6 сарын өмнө гэдгийг ингээд тооцоод үзэхээр зэрэг 6 сарын 21 болж байгаа юм. Тэгэхээр зэрэг ер нь 21-ээс хойших хамгийн ойрхон 7 хоног нь л ерөөсөө 24-28-ны хооронд байгаа юм ажлын өдөр нь бол.

Тэгэхээр бид бол бас энийг хороон дээрээ ярьсан л даа. Ер нь бол хамгийн ойрхон хугацаа нь, хамгийн ойрхон 7 хоног нь бол 24-28 л байгаа. Тэгээд энэ 6 сараас доошгүй хоногийн өмнө гэдгийгээ 6 сараа бас бид нар тооцож үзсэн л дээ. 2009 оны будлиан одоо энэ сонгуультай холбоотой гомдол байх юм бол бид нар бас үзэж тодруулж өгч болно. Тухайн үедээ бол Сонгуулийн ерөнхий хороон дээр бол тойргийн хороон дээр гомдлууд ирж байсан. Тухайн тухайн үед нь бид бас гишүүдэд хариугий нь өгч байсан. Тэрнээс үлдчихсэн, хоцорчихсон одоо ийм юм байх юм бол бид нар тэр баримт материалыг нь аваад үзэж, шалгаад ингээд албан ёсоор бол хариу өгч болно.

**А.Бакей:** -Тэр Баасанхүү гишүүний асуултанд нэмж хариулахад бол Монгол Улсын Ерөнхийлөгчийн сонгуулийн тухай хуулийн 8.2-т бол ээлжит сонгуулийн санал авах өдөр нь сонгуулийн жилийн 6 дугаар сарын сүүлийн хагасын аль нэг ажлын өдөр байнаа гэж заасан байна шүү дээ. Тэгэхээр энэ хуулийн дагуу ерөнхийдөө Сонгуулийн ерөнхий хороо энэ хугацааг оруулж ирж байгаа байна гэж ойлгож болох юмаа.

Ингээд асуулт дууслаа. Одоо төсөлтэй холбогдуулж санал хэлэх гишүүд байна уу. Саналтай гишүүд гараа өргөе. Миеэгомбын Энхболд гишүүн. Төсөв биш тов тов. Эхний асуудал дээр. Тэгвэл Энхболд гишүүнээр саналыг тасаллаа.

М.Энхболд: -Байнгын хорооны гишүүдийн энэ өдрийн амгаланг айлтгая. 6 сарын 26-ны өдрийг сонгож, Ерөнхийлөгчийн сонгуулийн санал хураах өдрийг Сонгуулийн ерөнхий хороо Улсын Их Хуралд оруулж ирж байгаа юм байна. Тэгээд энийг энэ цаг хугацаагий нь дэмжиж байнаа. Зөв зүйтэй байх аа. Улсын Их Хурлаар оруулаад юмыг нь шийдэж өгөх ёстой байх аа.

Энэ асуудлыг шийдээгүйгээс болоод сонгуулийн үе шатны график гээд тэгээд олон шатны байгууллагууд дээр маш тодорхой цаг нартай хийгдэх ажлууд бас хойшлогдоод байгаа зүйл байгаа юм байна лээ. Би ямар санал хэлэх гэж байна вэ гэхээр зэрэг гадаадад байгаа иргэдийн саналыг 14, 15, 16 гэсэн өдрүүдэд авахаар бодож тооцож байгаа юм байнаа. Монголд болох санал хураалт 26-нд 10 хоногийн өмнө гадаадад авч байгаа чинь арай эрт байгаа юм биш үү. Гадаадад ямар зүгээр одоо нэг гудамжинд очоод авчихгүй шүү дээ. Заавал Дипломат төлөөлөгчийн газартай газрууд дээр авна гэж байгаа. Энэ хугацаа их байх тусам чинь л одоо янз бүрийн яриа хөөрөө гараад л одоо ингээд тийм байдал гарах юм биш байгаа.

26-наасаа өмнө нэг 2 юм уу, 3 хоногийн өмнө л гадаадад авсан саналын юмнууд нь ирээд ингээд цэгцэрчих ийм одоо талаас нь наад 14, 15, 16 гэсэн өдрүүдээ нэг эргэж харж үзэхгүй юу гэсэн санал байна. Баярлалаа.

**А.Бакей:** -Тайлбар хэлэх үү, уг нь асуулт биш юм байгаа юм.

**Ч.Содномцэрэн:** -Гадаадад байгаа иргэдийнхээ саналыг өнгөрсөн Улсын Их Хурлын сонгуулиар бид нар авсан. 14 хоногийн өмнө авсан. Энэ яагаад ингэдэг вэ гэхээр зэрэг энэ тухайн улс орон байдаг тийшээ одоо онгоцоор бид нар чинь зорчдог, тэгээд саналын хуудас хэвлүүлэх, хүргүүлэх, тэнд санал авсныхаа дараа наашаа дипломат шуудангаар ингээд явуулахад бол хугацаа бас хэрэгтэй байдаг юм байна лээ.

Гадаад яаман дээр ажилласан ажлын хэсгийнхэн бол бидэнд одоо бас санал солилцож байхад бол энэ саналыг хэлж байсан. Бид 14 хоногийг 10 болгож бас 4 хоногоор багасгаж байгаа юм. Тэгэхээр нөгөө онгоц нь таарах болов уу, яах бол гэсэн ийм болгоомжлолууд бас байгаа юмаа. Зарим газар онгоц явдаггүй, зарим газарт 7 хоногтоо ганцхан рейсийн онгоц явдаг. Тийм учраас бол энэ тээвэртэй нь холбогдуулж л ингэж байгаа юм.

Тэр чинь Дипломат төлөөлөгчийн газар байгаа газар чинь жишээлэх юм бол Австралийн Кембера гэхэд бол онгоц байхад. Кембера дээрээс саналаа аваад тэгээд одоо Сидней юм уу Мелбурн аваачиж өгч байж наашаа онгоцоор явна. Тэрнийх нь рейсийн хуваарь таарч байна уу, үгүй юу. Энэтхэгт гэхэд жишээлэх юм бол 7 хоногт ганцхан удаагийн рейс байдаг. Энэ рейст нь амжуулж л өгөх ийм л тооцоо судалгаа өмнөх Их Хурлын сонгуулийн үеэр гарч байсан юмаа.

**А.Бакей:** -Ийм тайлбар байгаа юм байна. Тэгэхээр энэ тогтоолын төслийн гол агуулга нь бол эхнийх нь бол ямар ч байсан Монгол Улсын Ерөнхийлөгчийн анхан шатны сонгуулийн санал хураалтыг 2013 оны 6 дугаар сарын 26-ны өдөр явуулах, Монгол Улсын Дипломат төлөөлөгчийн газарт байрладаг гадаад улсад байгаа сонгуулийн эрх бүхий иргэдийн саналыг 2013 оны 6 дугаар сарын 14, 15, 16-ны өдрүүдэд авах энэ асуудлыг хугацааны хувьд тогтоох. Тэгээд санал хураалтыг зарласан өдрөөс 65-аас доошгүй хоногийн өмнө сонгуулийг зарлах товыг зарлах ёстой. Тэр нь бол үндсэндээ 6 дугаар сарын 26-наас тооцох юм бол 4 дүгээр сарын 22-ны өдөр товлон зарлахаар байна л даа.

Ийм утга бүхий тогтоолын төслийг дэмжүүлэхээр одоо бид чуулганд оруулъя гэсэн саналтай байна. Тийм учраас Монгол Улсын Ерөнхийлөгчийн сонгуулийг товлон зарлах тухай Улсын Их Хурлын тогтоолын төслийг дэмжье гэсэн гишүүд гараа өргөнө үү. 10-8. Энэ санал дэмжигдлээ.

Ингээд Байнгын хорооноос гарах санал, дүгнэлтийг Улсын Их Хурлын нэгдсэн чуулганд би танилцуулъя.

Одоо хоёр дахь дараагийн асуудал байна.

Дараагийн хэлэлцэх асуудал бол Монгол Улсын Ерөнхийлөгчийн сонгуулийн зардлын хэмжээг батлах тухай Улсын Их Хурлын тогтоолын төслийг хэлэлцэж эхэлнэ. Өмнөх хэлэлцсэн асуудалтай шууд холбоотой асуудал байгаа. Сонгуулийг зохион байгуулах зайлшгүй шаардлагатай зардлын төсвийг Улсын Их Хурлаас тогтоол гаргаж, баталгаажуулж өгдөг юм байна.

Ингээд төслийн талаар Сонгуулийн ерөнхий хорооны танилцуулгыг Сонгуулийн ерөнхий хорооны дарга Содномцэрэн танилцуулна.

**Ч.Содномцэрэн:** -Монгол Улсын Ерөнхийлөгчийн сонгуулийн тухай хуулийн 10 дугаар зүйлийн 10.4-т улсын төсвөөс санхүүжүүлэх зардлын хэмжээг Улсын бүртгэлийн асуудал эрхэлсэн төрийн захиргааны төв байгууллагаас гаргасан хүн амын тоонд түшиглэн тооцон гаргасан Сонгуулийн ерөнхий хорооны саналыг үндэслэн Улсын Их Хурал тухай бүр батална гэсэн ийм заалттай.

Энэ дагуу бол Сонгуулийн ерөнхий хороо хуралдаад 2013 оны Ерөнхийлөгчийн сонгуулийн төсвийн зардлын хэмжээг бол оруулж ирж танилцуулж байна. 2013 оны төсвийн тухай хуульд бол сонгуулийн зардлыг 17.2 тэрбум төгрөгөөр баталсан. Сонгуулийн ерөнхий хороо энэ төсөвт хэмжээндээ бол тооцоо хийж, 15.8 тэрбум төгрөгийн зардал гаргахаар ингэж тооцож саналаа оруулсан байгаа.

Сая Төсвийн байнгын хороон дээрээ бол хэлэлцээд, одоо нэгэнт хуулиар баталсан 17.2 тэрбум төгрөгийг бол хэвээр нь үлдээх нь зүйтэй гэж үзсэний дагуу Сонгуулийн ерөнхий хороо бол энэ Их Хурлын Төсвийн тухай хуулиар баталсан 17.2 тэрбум төгрөгөөрөө тогтоож өгөөч ээ гэсэн ийм хүсэлтийг тавьж байна.

Энэ удаагийн Ерөнхийлөгчийн сонгуулийн зардалд бол хуульд заасан шинэ шинэ төрлийн зардлууд орж ирсэн. 2009 онд бол 1993 онд батлагдсан Ерөнхийлөгчийн сонгуулийн тухай хуулиа бид мөрдөж ажилласан. Энэ хуулиар бол нийтдээ 36 төрлийн саналыг хуульчилсан байсан. Улсын төсвөөс санхүүжүүлэхээр. Одоогийн энэ шинэ хуулиар бол 102 төрлийн зардлыг улсын төсвөөс санхүүжүүлэхээр ингэж тусгасан байгаа.

Нийтдээ бол зардлыг нь улсын төсвөөс санхүүжүүлэх зардлын төрөл 3 дахин нэмэгдсэн байгаа. 2009 оноос хойш бол сонгуулийн насны иргэдийн тоо бол нэмэгдсэн. Нийтдээ бол 258 мянгаар нэмэгдсэн байгаа. Энэ бол бас сонгуулийн зардал өсөх бас нэг үндэслэл болсон гэж үзэж байгаа.

Мөн үүнээс гадна Ерөнхийлөгчийн сонгуулийн тухай энэ 2012 оны хуульд бол шинэ төрлийн зардлууд бол нэмж орсон, орж ирсэн. Тухайлах юм бол автоматжуулалттай холбогдон гарах зардлыг улсын төсвөөс санхүүжүүлнээ гээд. Мөн одоо гадаад улсад байгаа иргэдийн саналыг авах зардлыг бол бас энэ шинэ хуулиар тогтоож өгсөн байгаа. Мөн саналын хуудас хэвлүүлэх зардал, хэвлүүлэх, хүргүүлэх зардал бол 1993 оны хуульд бол байгаагүй орхигдчихсон байсан. Шинэ хуулиар бол энэ орж ирж байгаа.

Ингээд энэ 2009 оноос хойш бол нэгдүгээрт, сонгогчдын тоо өссөн. Хоёрдугаарт, сонгуулийн хэсгийн хороодын тоо өссөн. Инфляци өссөн. Мөн одоо гадаад улсад байгаа иргэдийн саналыг авах комисс, салбар комисс, автоматжуулалтын мэдээлэл технологийн баг, мэдээлэл технологийн даамал гээд энэ шинэ төрлийн зардлууд бол хуульд нэмж тусгагдсан учраас бид Сонгуулийн ерөнхий хороо энэ зардлыг бүгдийг нь тооцож оруулж ирсэн.

Ингээд хэлэлцэн шийдвэрлэж өгөхийг хүсье.

**А.Бакей:** -Тэгэхээр ямар санал тавьчихав.

**Ч.Содномцэрэн:** -Байгаа 17.2-оороо төсөвт байгаа, Төсвийн хуулиар батлагдсан 17.2-оор нь баталж өгөөч ээ гэсэн санал тавьж байна. Энэ 17.2 дотроосоо дахин санал хураалтынхаа 397 сая төгрөгийг бид бас тэндээсээ гаргах санал оруулсан. Төсөв батлагдах үед бол Шударга өрсөлдөөн, хэрэглэгчийн төлөө газар хэвлэл, мэдээллийн энэ мониторинг хийх хяналт тавина гэсэн ийм зардал байгаагүй.

Төсөв батлагдсаны дараа Ерөнхийлөгчийн сонгуулийн хууль батлагдсан учраас Шударга өрсөлдөөн, хэрэглэгчийн төлөө газраас энэ хэвлэл, мэдээллийн цаг хуваарьт бол хяналт тавьж, мониторинг хийх энэ зардал бас нэмж орж ирэх ийм шаардлага гарсан. Энийг бол Төсвийн байнгын хороон дээр өчигдөр бас бичгээр санал өгсөн байна лээ. Өнөөдөр энийг ярилцаад энэ нэг 91 сая төгрөгийг оруулах нь зүйтэй юмаа гэсэн ийм шийдэлд хүрч байна.

Энийг бас хэлэлцэж шийдэж өгөөч ээ гэсэн хүсэлт тавьж байна. Багтааж болно. Багтаагаад. 17.2 дүн дотроо багтаагаад.

**А.Бакей:** -За эхлээд энэ уг нь бол нэг ийм сонин юм болчихоод байна энэ дээр бол. Энэ Улсын Их Хурлын чуулганы хуралдааны дэгийн тухай хуулийн 36.1-д бол Улсын Их Хурал шийдвэр гаргахаар хууль тогтоомжид заасан болон хууль хэрэгжүүлэхтэй холбогдсон аливаа зохион байгуулалтын шинжтэй асуудлын талаар хариуцсан байгууллага мэдээж Сонгуулийн ерөнхий хороо, эрх бүхий албан тушаалтан саналаа ирүүлсэн бол холбогдох Байнгын хороо хуралдаанаараа хэлэлцэх санал дүгнэлтийн шийдвэрийн төслийн хамт нэгдсэн хуралдаанд оруулнаа гэж байж байгаа.

Гэтэл Сонгуулийн ерөнхий хорооноос одоо та бүхэнд тараасан материал дээр бол Монгол Улсын сонгуулийн зардлын хэмжээг батлах тухай тогтоолын төсөл, ард талд энэ зардлын статъяа, 15.8 тэрбумаар зардлын задаргаа хийгээд өгсөн. Гэтэл сая Содномцэрэн дарга өөрөө танилцуулахдаа улсын төсөвт батлагдсан хэмжээгээр баталж өгөөч гэж ийм хоёрдмол саналтай орж ирж байна л даа.

Тэгэхээр энэ хэлэлцэх явцдаа энэ асуудлаа тодруулаад явах нь зүйтэй байх. Эхлээд асуух асуулттай гишүүдийн нэрийг авъя. Асуулттай гишүүд гараа өргөнө үү. Батзандан гишүүн, Бурмаа гишүүн, өөр. За би өөрийгөө нэмлээ. Ингээд асуулттай гишүүн 3 гишүүн байна. Батзандан гишүүн асуулт асууя.

**Ж.Батзандан:** -Ерөнхийлөгчийн сонгуулийн төсвийг харж байна. 15 тэрбум 846 саяар орж ирсэн байна. Тэгэхээр өмнөх сонгуулийн Ерөнхийлөгчийн сонгуулийн төсөв, Улсын Их Хурлын төсөв эд нартай харьцуулах юм бол бараг гурав, дөрөв дахин нэмэгдчихсэн орж ирж байна гэж би ойлгож байна. Тэгэхээр урд нь бид сонгуулиа арай хямдхан зохион байгуулаад болдог байсан бол одоо энэ Сонгуулийн ерөнхий хорооны үед нэг сонгуулийг 15 тэрбумаар зохион байгуулдаг болох нь. 15 тэрбум гэдэг бол 3 аймгийн төсөв шүү дээ жилийн төсөв. 3 аймгийн жилийн төсвөөр нэг сонгууль хийх нь ээ. 30 жижиг дунд үйлдвэрийг босгох мөнгөөр нэг сонгууль хийх нь ээ. Энэ дээр бид бодож үзэх ёстой.

Өнгөрсөн сонгуулийн 4-хөн жилийн өмнө 4 тэрбумаар хийж байсан санаж байна Ерөнхийлөгчийн сонгуулийг. Юм үнэ өртөг нэмэгдлээ нэмэгдлээ гээд нэг сайндаа л нэг 7 тэрбум төгрөг болох байх гэж би бодоод байна хар ухаанаар. Тэгэхээр та бүхний оруулж ирж байгаа төсөв хэт их үрэлгэн байна. Тооцоо судалгаа муутай байна гэж ойлгож байна. Тэгэхээр энэ дээрээ тайлбар хэлээч ээ.

**А.Бакей:** -Содномцэрэн дарга хариулъя.

**Ч.Содномцэрэн:** -Тэгэхээр өнгөрсөн Ерөнхийлөгчийн сонгуулийн төсвийг Сонгуулийн ерөнхий хороо 7.4 тэрбум төгрөгний төсөв Их Хуралд оруулсан. Тэгээд хямралтай байна, эдийн засгийн байдал бол бас хэцүү байна. Тийм учраас та нар зардлаа хэмнэ гээд 4 тэрбум төгрөгөөр бол баталж өгсөн. Тэгээд бид бол сонгуулийг яахав энэ 4 тэрбумд нь бол багтаагаад явуулсан. Тэр үед бол бид нар саналын хайрцаг аваагүй. Солонгосоос хандиваар өгсөн саналын хайрцгаа бол ашигласан. Лац гэдэг юмыг бол бас хандиваар авсан.

Сурталчилгаан дээр бол олон улсын байгууллагын хандивыг гуйж байж бас сурталчилгаагаа хийсэн. Сонгуульдаа идэвхтэй оролцоорой гэдэг сурталчилгааг. Ер нь цаашдаа Сонгуулийн ерөнхий хороо бол цаашдаа бид хандиваар сонгуулиа явуулахгүй гэсэн ийм бодлого барьж байгаа.

Сая зарим улсын Элчин сайд нар уулзахдаа бол сонгууль болох гэж байна. Та нарт хэрэгтэй зүйл юу байна вэ. Бас нөгөө асуудаг асуултаа асууж байна лээ. Бид бол энэ удаагийн сонгуулийг хандивын мөнгө оруулахгүйгээр явуулъя гэсэн ийм бодолтой байгаа.

Тэр 2004 оны үед бол автоматжуулалт байгаагүй. 2004 оны үед бол иргэний бүртгэл хурууны хээгээр сонгогчдоо таниагүй. 2004 оны үед бол энэ 2009 оны сонгогчийн тоо бол 2009 онтой харьцуулах юм бол 258 мянгаар нэмэгдчихсэн. Сонгуулийн хэсгийн хорооны тоо 200-гаар нэмэгдчихсэн. Хүн ам өссөнтэй холбогдуулаад сонгуулийн насны иргэдийн тоо 258 мянгаар нэмэгдчихсэн. Энэ бүгдийг бол бид нар тооцсон. Тооцож үзээд одоо яах аргагүй ийм зардал гарч байна. Өнгөрсөн Улсын Их Хурлын сонгуулиар 16.8 тэрбум төгрөгийн төсөвтэй байсан шүү дээ бид. Түүнээс одоо 2004 оны сонголттой бол харьцуулахын арга байхгүй.

Хуульд 2009 оны сонгуульд бол хуульд заасан 36 төрлийн зардлыг улсын төсвөөс санхүүжүүлж байсан. 36-хан төрлийн санал. Энэ дотор хуульд бол саналын хуудас гэсэн үг байгаагүй. Одоо энэ шинэ хуулинд харин саналын хуудас хэвлүүлэх, хүргүүлэх зардал орсон. Одоо шинэ хуулиар бол 102 төрлийн зардлыг улсын төсвөөр санхүүжүүлэхээр орсон. 3 дахин нэмэгдсэн. Санхүүжүүлэх одоо зардлын төрөл бол 3 дахин нэмэгдсэн. Энийг бол сая энэ төсвийг бид нар боловсруулаад Байнгын хороонд хүргүүлсний дараа бол энэ Их Хурлын хяналт шинжилгээний хэлтсээс бас ажилтнууд очиж энийг шалгаж хянасан байгаа юм тийм.

**А.Бакей:** -Бурмаа гишүүн асуулт асууя.

**Р.Бурмаа:** -Би задаргаан дотроос нь асууя. Сонгуулийн хорооны гишүүдийн хоол, ажлын хөлс, шагнал урамшуулал гээд байна л даа. Хуулинд бол ажлын хөлс гэж байхгүй. Сонгуульд төрийн албан хаагчид ажиллаж байгаа. Тухайн төрийнхөө байгууллагаас үндсэн цалингаа авч байгаа. Нэмэлт хоол юм уу илүү цагийн ажлын урамшуулал гэж байх тухай яригдах ёстой, унааны зардал гээд.

Гэтэл өнөөдөр жишээ нь одоо энэ бүтэн сайн өдөр болох гэж байгаа дахин санал хураалтын сонгуулийн хороодын гишүүдийн ажлын хөлс, хоол, шагнал урамшуулалд 112 сая төгрөг гэж байна л даа. Энэ нь бол би үндэслэлгүй гэж бодож байна. Одоо энэ хэдхэн хоногийн дараа болох гэж байгаа тэр сонгуульд ажиллаж байгаа хүмүүс төрийн албан хаагчид байгаа. Тэгээд еще тэд нар дээр 112 сая төгрөг ямар тооцоо үндэслэлийг хийж энийг гаргаж байгаа юм бэ.

Дээрээс нь энэ сонгуулийн 2009 онд ч гэсэн одоо сонгуулийн хороодын тоо бол яахав 200-гаар нэмэгдсэн гэж байна л даа. Гэхдээ ийм бас хэт их өндрөөр нэмэгдэх үндэслэлгүй байх гэж бодож байна. 2009 онд бол 87.5 сая төгрөгийг зарцуулж байсан бол өнөөдөр 6.1 тэрбум төгрөгийг зарцуулна гэж. Тэгэхээр яаж өсөхөөрөө ингэж ийм их.

**А.Бакей:** -Юунд:

**Р.Бурмаа:** -Одоо сонгуулийн хороодын ажилтнууд, тэгээд тэр даамал эд нарт бол ажилласан хугацааны мөнгөн урамшуулал, хоолны зардал өгнө гэж байна л даа. Цалингаа авч байгаа төрийн албан хаагчид шүү дээ. Тэгээд тэрэн дээр нэмээд энэ чинь сонгуулийн хугацаа бол богино бол бас байгаа. Гэтэл тэнд 6 тэрбум, сонгуулийг бүхэл бүтэн 4 тэрбум төгрөгөнд дотор бүхэл бүтэн сонгуулийг 4 тэрбум төгрөгөнд зохион байгуулж болсон чинь одоо төрөөс цалин аваад ажиллаж байгаа албан хаагчид өгөх мөнгө нь гэхэд л 6 тэрбум.

Одоо энэ бүтэн сайн өдөр болох гэж байгаа сонгуульд ажиллах гэж байгаа хүмүүст 112 сая төгрөг. Энэ их үндэслэлгүй тооцоонууд надад харагдаж байна. Тухайлбал төрөл бүрийн үнэмлэхийг 6 сая төгрөгөөр хэвлэж болж байсан.

Өнөөдөр тэр үнэмлэх яахаараа 30 сая болтлоо 5 дахин илүү үнэтэй болоод нэмэгдсэн юм. Энэ дээр жишээ нь сонгуулийн хууль тогтоомжийг акт, гарын авлага боловсруулахтай холбогдсон зардлууд хэвлэх, хүргэх зардал 644 сая төгрөг болж байна. Өмнө нь 51 сая төгрөг дотор багтаж байсан байна. Сонгуулийн акт, бичиг баримтыг боловсруулах чинь сонгуулийн хороодын орон тооны ажилтнууд, тэнд цалин авч байгаа хүмүүсийн өөрсдийнх нь гаргадаг цалин биш юм уу. Яахаараа эндээс боловсруулахтай холбоотой зардлыг одоо нэмж авдаг юм. Яахаараа энэ одоо 10 хэд дахин нэмэгддэг юм. 2009 оноос хойш.

Гэх мэтчилэнгийн би ийм задаргаануудыг хараад, энэ бол тун харьцангуй хэтэрхий их үндэслэлгүйгээр нэмэгдсэн байнаа. Энийг би эргэж харах нь зүйтэй гэж үзэж байна. Тэгээд еще дээрээс нь оруулж ирсэн төсөв дээрээсээ нэмээд 15 тэрбумыгаа 17 тэрбум болгож өгөөч гэж ингэж санал оруулж ирж байгаад би бас их гайхаж байна.

**А.Бакей:** -Содномцэрэн дарга хариулт тайлбар хэлье.

**Ч.Содномцэрэн:** -Тэгэхээр гишүүд энэ 2009 оны Ерөнхийлөгчийн сонгуультай харьцуулаад байна л даа. Би бас хэлсэн юм. Тэр үед автоматжуулалтын зардал байгаагүй.

**Р.Бурмаа:** -Би автоматжуулалтаас өөр юмнууд асуусан шүү. Автоматжуулалттай холбоотой зардлыг яриагүй, би дандаа задаргаа ярьж байгаа.

**Ч.Содномцэрэн:** -Задаргаа чинь бас автоматжуулалт байгаа шүү дээ гишүүн ээ.

**Р.Бурмаа:** -Үгүй ээ, тэр.

**Ч.Содномцэрэн:** -Тийм, тэгэхээр зэрэг энэ шинээр энэтэй холбогдуулаад шинэ ажилтнууд гарч байгаа юм. Мэдээлэл технологийн багийн гишүүн, даамал. Ер нь бол хамгийн гол зардлын 40-өөд хувийг нь сонгуулийн хороонд ажиллаж байгаа ажилтнуудын зардал эзэлж байгаа юм. 38.8 хувийг. Өмнө нь ч ийм байсан. Өмнө нь бол нэг 4 тэрбум төгрөг баталж өгсний 1.7 тэрбум нь болохоор зэрэг ажилтнуудын хөлс байсан юм урамшууллын зардал. Хуулинд энэ байгаа, өмнө нь ч байсан, одоо ч байгаа. Тийм мөнгөн урамшуулал гээд хуулинд байж байгаа шүү дээ.

**Р.Бурмаа:** -Ажлын хөлс гэж байхгүй шүү хуулин дээр. Та нар ажлын хөлс гэж оруулж ирж байна шүү дээ.

**Ч.Содномцэрэн:** -Би хариулчихъя л даа, та асуусан тиймээ. Тэгэхээр зэрэг ерөөсөө 40-өөд хувь нь бол энэ урамшууллын зардал байгаа. Хуулинд мөнгөн урамшуулал гээд биччихсэн. 1993 оны хуулинд ч гэсэн байсан. Энийг бол голдог. Өнгөрсөн жил багш, эмч нар голдуу ажилласан. Багш нар манайд бол гомдол ирүүлж байсан. Бид нар амралтаараа ажилласан. Амралтынхаа хөлсийг авнаа гэж ингэж гомдол ирүүлж байсан.

Энэ бид бол 300 мянган төгрөгөөр бол төсөвлөж оруулсан. 300. Австралид бол нэг ажилтны нэг өдрийн хөлс 300 доллар байдаг юм байна лээ. Нэг ажилтны өдрийн хөлс нь 300 доллар. Бид сарын хөлс нь 300 мянган төгрөг гэж яаж байгаа. Сая Төсвийн байнгын хороон дээр бол бид нар 250 болгож танилцуулаад загнуулсан шүү дээ. Тэр хөөрхий хөлсөө гоожуулаад 24 цаг ажиллаж байгаа хүмүүсийн та нар урамшууллыг битгий хас гэсэн ийм юу өгсөн сая.

**Р.Бурмаа:** -Юун Австрали юутай.

**Ч.Содномцэрэн:** -Үгүй одоо тэгээд энэ цаасны чинь үнэ өсчихөөд байна шүү дээ Бурмаа гишүүн ээ. Хуучин саналын хуудсыг чинь нэг жирийн цаасан дээр хэвлүүлдэг байсан бол одоо энэ автомат машины технологи стандартад тохирсон ийм л цаасаар хэвлүүлж байна шүү дээ.

**Р.Бурмаа:** -Би автоматжуулалттай холбоотой асуудал яриагүй. Би зүйл заалтаар нь холбогдуулж асуусан шүү. Сонгуулийн бичиг баримт, акт дүрэм журам боловсруулахад төрөөс цалин аваад ажиллаж байгаа хүмүүс энэ дээрээ ажиллаж байж яахаараа нэмэлт энд санхүүжилт нэхдэг юм бэ. Яагаад тэр нь одоо 10 хэд дахин илүү болдог юм бэ. Өмнө нь гарч байсан хууль дүрэм журмаасаа 10 хэд дахин илүү тийм дүрэм журам гараад байгаа юм уу.

**Ч.Содномцэрэн:** -Тэгэхээр манайх энэ гаргасан юун дээрээ бол таны наад танд ямар юм таарсан юм мэдэхгүй. Бид нарынхаар бол энэ хэвлүүлэхэд хэвлэлтийн зардлыг л тооцсон байна шүү дээ Бурмаа гишүүн ээ. Нийтдээ яахав энэ Ерөнхийлөгчийн сонгуулийн тухай хуулин дээр бол 42 ширхэг заавар журам, загвар маягтыг бид нар боловсруулж, батлуулж хэвлүүлэх ёстой, хүргүүлэх ёстой.

Дээрээс нь автоматжуулалтын заавар журмууд бол нэмэгдэнэ. Дээрээс нь бол сонгуулийн хууль нэмэгдэнэ. Сонгуулийн хуулиуд нэмэгдэнэ. Ерөнхийлөгчийн сонгуулийн тухай хууль, Сонгуулийн автоматжуулсан системийн тухай хууль энэ хуулиудыг бол хэвлэх зардлууд байгаа. Бид нар тэр боловсруулах зардал гэж юм тараагаагүй шиг юун дээр байх юм. Над дээр байгаа.

**Р.Бурмаа:** -Миний гар дээр байгаа цаасан дээр, бид нарт тарааж өгсөн материал тэгвэл буруу юм болов уу. Тэр жинхэнэ юугий нь оруулж ирээд тэгвэл энэ өнөөдөр хэлэлцэх шаардлагагүй байна шүү дээ. Тэгвэл ямар юм бид нар яриад байгаа юм. Нэг болохоор 15 тэрбум, нэг бол 17 тэрбум, нэг болохоор одоо... Надад байгаа юм бол боловсруулахтай холбоотой зардал гэсэн шүү дээ.

**Ч.Содномцэрэн:** -Өнөөдөр хэлэлцэхгүй бол энэний чинь хугацаа нь болохоо байлаа шүү дээ.

**Р.Бурмаа:** -Тэгээд яагаад ийм юм орж ирж байгаа юм тэгвэл.

**Ч.Содномцэрэн:** -Мэдэхгүй, танд хэн тийм юм өгснийг мэдэхгүй. Миний гар дээр өөр л юм байна тийм.

**Р.Бурмаа:** -Та нар гишүүд үз дээ. Би буруу юм асуугаад байгаа юм уу. Тэр 4 дүгээр заалт бий шүү дээ. Бишээ 3 дугаар заалт. Сонгуулийн тухай хууль тогтоомж болон сонгууль зохион байгуулахтай холбогдсон эрх зүйн бусад акт, гарын авлага, сургалт, сурталчилгааны материалыг боловсруулах, хэвлэх, хүргэх зардал гээд 644 сая төгрөг гээд. Хуучин энэ ямар байсан юм бэ гэхээр 51 сая төгрөг л байсан юм байна. Тэгээд тэрнээс илүү 10 хэд дахин гарчихсан юм уу, 10 хэд дахин тийм дүрэм журам гараад шаардлагатай болсон юм уу би гайхаад байна.

**Ч.Содномцэрэн:** -Наадах чинь хуулийн заалт л даа. Тэгээд хуулийн заалтан дээр байгаа юуг л уншаад байх шиг байна тийм.

**А.Бакей:** -Ар талын хүснэгтийн.

**Р.Бурмаа:** -Байнгын хороо юу тараачихсан юм тэгвэл.

**А.Бакей:** -Танай хүснэгтийн хавсралт бий шүү дээ. Монгол Улсын Ерөнхийлөгчийн 2013 оны сонгуулийн төсвийн товчоо гээд. Тэрний хүснэгтийн 2.3 дээр байгаа мөрийн дагуу асууж байх шиг байна.

**Ч.Содномцэрэн:** -Энэ хуулийн заалт л даа. Ерөөсөө хуулийн заалт нь л байна. Тэгэхдээ бид нар боловсруулахад мөнгө тавиагүй.

**Р.Бурмаа:** -Яахаараа 51 сая 644...

**Ч.Содномцэрэн:** -Энэ Байнгын хорооноос тараасан юун дээрээ хуулийн заалт л биччихсэн юм байна тийм. Хуулийн 10.1.4 дээр яг ийм заалт байгаа юм. Тэгэхдээ бид нар энэ задаргаан дээрээ боловсруулах зардал байхгүй. Өмнө нь боловсруулчихсан. Яахав сонгуулийн автоматжуулсан системтэй холбоотой бид энэ их сургуулийн IT-гийн инженер багш нарыг бас хөлсөөр өнгөрсөн жил ажиллуулж, зарим одоо мэдлэг хүрэхгүй юман дээрээ бол тусламж авч байсан юу бол бий.

**А.Бакей:** -Бурмаа гишүүн асуулт хариулт дууссан уу. Би нэмж ганц нэг зүйл тодруулчихмаар байх юм. Энэ за яахав Улсын Их Хурлын сонгууль, орон нутгийн сонгуульд мөн адилхан л одоо зарим гол гол зүйлүүдийг бол ашиглаж л байсан байгаа шүү дээ. Тэрийг одоо залгуулаад Ерөнхийлөгчийн сонгууль дээр жишээлбэл хэрэглэж болохгүй юу. Жишээлбэл одоо саналын хайрцаг хийлгэх зардал гэж байгаа шүү дээ. Саналын хайрцаг хийлгэх зардал, хүргэх зардал гэдэг дээр нийлээд 170 сая төгрөг тавигдаж л дээ.

Тэгэхээр энэ хайрцгийг бол сонгууль болгонд л үргүй зардал гаргаад байх юм уу, үгүй юу. Өөрөөр хэлбэл Улсын Их Хурлын сонгуульд одоо хэрэглэж байсан хайрцгийг ашиглаж яагаад болохгүй байна.

Хоёрдугаарт, тэр төрийн сүлд энэ тэрийг бас хэвлэнэ гэсэн байна. Тэр нь бас одоо гэх мэт. Дээр нь тамга, тэмдэг байна. Энэ тэрийг бол сонгууль болгонд давхардуулаад дахин дахин одоо ингээд хэвлээд ингээд үргүй зардал гаргаад байх шаардлага байгаа юу, үгүй юу нэгдүгээр асуудал.

Хоёрдугаар асуудал бол зүгээр яахав мэдээж автоматжуулсан систем хэрэглэхтэй холбоотой зардлуудыг бол ойлгож байгаа. Тэрэн дээр бол асуудал байхгүй. Бусад зардлын хувьд бол тэр Бурмаа гишүүний асуугаад байгаа яагаад тэр одоо тав, зургаа дахин, зарим нь 10 дахин өсгөөд төлөвлөөд ороод ирчихсэн юм бэ. Энэний шалтгаан нь юу байна.

**Ч.Содномцэрэн:** -За хариулъя. Тэгэхээр энэ тамга тэмдэгний хувьд бол хуулинд байгаа сонгуулийн хороодын нэр өөрчлөгдсөн. Хуучин Ерөнхийлөгчийн 1993 онд батлагдсан хуулин дээр нь нутаг дэвсгэрийн хороо гэж байсан. Тийм тэмдэгтэй байсан. Одоогийн хуулин дээр бол аймгийн сонгуулийн хороо, нийслэлийн сонгуулийн хороо, сум дүүргийн сонгуулийн хороо гэсэн нэртэй болсон. Тийм учраас тэмдгийг өөрчлөхөөс өөр аргагүй болсон.

Бид нар тэр тэмдгийг хороогоороо ярилцаад хуучин тэмдгээ ашиглах уу гэсэн. Манай хорооны гишүүд бол маргаан үүснээ, тийм учраас тэр төсөвтөө оруулаад Их Хуралд танилцуулъя гэсэн байгаа.

Хоёрдугаарт бол зөөврийн саналын хайрцгийг бид нар энэ жил нэмж хийлгэе гэсэн санал оруулж байгаа юм. Өмнө нь яасан бэ гэхээр БНСУ-аас хандиваар өгсөн саналын хайрцаг хэрэглэж байсан. Тэр саналын хуудас хийдэг нүхний хэмжээ бол бага. Тийм хайрцаг байгаа. Ер нь нугалсан А4-ийг нугалсан хэмжээтэй ийм юутай саналын хуудас орохоор ийм хэмжээтэй.

Хоёрдугаарт, 2012 оны Их Хурлын сонгуульд зөвхөн нийслэлийг бол шинэ хайрцгаар хангасан. Өөрийнхөө зардлаар. Цаашдаа бол бид яахав ер нь бол зөөврийн тэр паластмасан хайрцаг байна шүү дээ гэрэлтдэг. Энийг цаашдаа нийт сонгуулийн хэсгийн хороодыг хангая гэсэн ийм л бодлого барьж байгаа юм. Хэрвээ энийг энэ жилдээ хэрэггүй гэх юм бол хуучин хайрцгаа ашиглаж болно л доо. Ер нь яахав нэг сонгуулиар нэмээд нэмээд ингээд дараагийн 2016 оны сонгууль хүргэхэд бол бид нар нийт одоо хайрцгаа бол шинэчилчихье л гэсэн ийм бодлого барьж байгаа юм.

**А.Бакей:** -Тэр хоёр дахь асуулт. Явуулын хайрцаг л даа.

**Ч.Содномцэрэн:** -Өнгөрсөн Их Хурлын сонгуулиар зөвхөн нийслэлийг хангасан юм.

**А.Бакей:** -Тэгээд би тодруулаад асуучихъя. За тэр бол тийм юм байна. Тэгэхдээ л одоо хэр зэрэг үндэслэлтэй юм бэ гэдэг дээр би үнэхээр эргэлзэж байгаа. Ерөнхийлөгчид нэр дэвшүүлсэн улс төрийн хамтарсан намууд болон нэр дэвшигчийн сонгуулийн санхүүжилт, зарцуулалтыг хянан шалгахад гарах зардал гээд 8 сая төгрөг байна уу, 8 сая. Энийг чинь нөгөө аудит хийлгэдэггүй билүү, энэ чинь тэгээд хэн нь авах зардал байна тэгээд. Ийм зардал тавьж ирчихээд тэгээд болж байгаа юм уу, үгүй юу энэ чинь. Энэ бол 2009 онд байгаагүй зардал.

**Ж.Оюунгэрэл:** -Би хариулъя. Сонгуулийн ерөнхий хорооны ахлах референт. Хуучин намын сонгуулийн зардлын санхүүжилтийг хянах зардал Сонгуулийн ерөнхий хорооны өөрийнх нь зардалд туссан байсан. Сая энийг нь болохоор хуулин дээр байгаа заалтынх нь дагуу салгаад тусад нь тавьчихсан байгаа юм. Тэрнээс биш хуучин байсан зардал.

**А.Бакей:** -Тэглээ ч гэсэн наадах чинь хэнд зориулсан зардал юм. Аудитын одоо тэртэй тэргүй аудитын байгууллага сонгуулийн ... хяналт шалгалтаа хийгээд, дүнгээ танилцуулна шүү дээ. Хэнд зориулсан зардал юм. Өөрсөддөө зориулсан юм уу.

**Б.Баяндүүрэн:** -Сонгуулийн төв байгууллагын тухай хуулинд бол энэ сонгуулийн зардалтай холбоотой асуудалд бол аудит хийлгэх шаардлагатай бол төрийн аудитын байгууллага, бусад аудитын байгууллагыг татан оролцуулж болноо гэсэн ийм заалт байж байгаа. Энэ зардал маань намын санхүүжилтийг одоо тэр сонгуульд оролцож байгаа намын сонгуулийн зардлын санг шалгахтай бол аудитын байгууллагыг татан оролцуулж болноо гэсэн ийм зүйл бол байж байгаа.

Тэгээд тэрэн дээр бол аудитын байгууллага орно. Төрийн аудит байна уу, төрийн аудиттай бас харилцдаг итгэмжлэгдсэн аудитын байгууллага байна уу. Энэ улсуудыг бид нар хэрэв Сонгуулийн ерөнхий хороо энэ зардлыг намуудын зардлыг шалгах шаардлагатай байнаа гэж үзэх юм бол энд нь албан томилолтын зардал юм уу, эсвэл одоо ингээд хөлс гэрээгээр ажиллуулах юм уу ийм байдлаар тухайн тухайн зардлын саналыг шалгалт хийлгэх ийм зардал гэж ингэж ойлгож төлөвлөсөн байгаа. Сонгуулийн хууль тогтоомжуудад энэ зардал маань бол ер нь тусгагдаад өгсөн ийм зардал байгаа.

**А.Бакей:** -Аудитын одоо тэр шалгах шаардлагатай зардал тэртэй тэргүй төрөөс төлөвлөгдөөд жил болгон төсөвт нь тусгагдаад явж байгаа шүү дээ.

**Ч.Содномцэрэн:** -Өмнөх сонгууль дээр бол одоо жишээлэх юм бол Архангай аймагт юм уу, еще бусад аймгууд дээр бол ийм асуудлууд гарч байсан л даа. Шалгах ёстой, тодруулах ёстой гэсэн ийм хүсэлт ирж байсан юм. Тэрэн дээрээ бол яахав 8 сая төгрөг гэхэд бол унаа томилолт тэгээд одоо буудал, хоолны ийм л мөнгө.

**А.Бакей:** -Хэний унаа, томилолт байна.

**Ч.Содномцэрэн:** -Яахав тэр шалгалтаар явах улсуудын.

**А.Бакей:** -Ямар, хаанаас явах шалгалтын.

**Ч.Содномцэрэн:** -Хаанаас ч явж болно. Сая бол хөндлөнгийн аудит манайд орж ирсэн шүү дээ. Тэгээд тэрийг заавал Төрийн байгуулалтын байнгын хороо гэхгүй бид нар хөндлөнгийн аудитыг гуйгаад Архангай дээр юм уу, Увс дээр юм уу, Баян-өлгий дээр бас хийлгэж болно шүү дээ. Өөрснөө шалгахгүй юмаа гэхэд тийм хуулиндаа бол хийлгэж болноо гэсэн заалт нь байгаа юм.

**А.Бакей:** -Яахав хууль нь тийм байна. Тэгэхдээ бодитой төлөвлөх ёстой байхгүй юу.

За ингээд асуулт дууслаа. Одоо санал хэлэх гишүүд байна уу. Эрдэнэбат гишүүн, Гончигдорж гишүүн, Бурмаа гишүүн өөр ингээд 3 гишүүнээр. Эрдэнэбат гишүүн.

**Д.Эрдэнэбат:** -Энэ ийм учиртай юм билээ л дээ. Оны төсөвт сонгуулийн зардал гээд 17 тэрбумаар суучихсан. Тэгээд тэр үедээ сонгуулийн зардлаа ямар шалтгаантай юм гэдгээ Сонгуулийн ерөнхий хороо, Төсвийн байгуулалтын байнгын хороогоор ороод, тэгээд энэ нь хянагдаад батлагдчихсан юм билээ. Хуульчлагдсан. Тэгээд Содномцэрэн дарга сая бас ойлгомжгүй юм орж ирсэн гэж шүүмжилсэн байхгүй юу. Төсвийн байнгын хороо. 17 байхад нь яагаад 15 гэж оруулж ирээд ингээд толгой эргүүлээд байгаа юм бэ. Энэ хэмнэлт хийх гээд ингэсэн гээд. Тэгээд төсөвт нэгэнт хууль болчихсон зүйлийн тоог өөрчилж болохгүй ээ. Хуулиараа орж ирээд энийг нь баталгаажуулах юмыг нь Их Хурал хийж болноо тогтоолгох.

Тэгэхдээ хянах эрх нь Их Хуралд байгаа учраас үнэхээр энэ хянагдах шаардлагатай тоонууд байнаа гээд гишүүд үзэж байгаа бол одоо тань дээр чинь юу байдаг билүү, энийг хянадаг барьдаг юм байдаг уу, бүтэц ий юу. Тэгвэл Төсвийн байнгын хороо руу оруулаад хэлэлцэх эсэхийг нь шийдээд, энийгээ хяналтыг нь хийгээд, дахиж баталгаажуулах тухай бол болно л доо. Тэгэх юм бол Төсвийн тухай хуульд өөрчлөлт оруулах тухай асуудлаар хянасан зардлын зөрүүний тухай асуудал яригдах байхгүй юу. Хэмнэсэн ийм хүндрэл үүссэн байгаа учраас би зүгээр гишүүдийнхээ ярьж байгааг ойлгож байна. Энийг бол үнэхээр зөв л дөө.

Бас нэг сонгууль явуулахад зардлын хяналттай, зөв зардлын тооцоотой байхгүй бол нийгэмд бас янз янзын ингээд хардлага яваад, тэгээд бид нар өөрсдийгөө өдөөгөөд ч байгаа юм шиг уур амьсгал үүсдэг ийм буруу жишиг рүү явчих вий л гэдэг болгоомжлол байгаа гэдэгтэй би бол санал нэг байгаа.

Тийм учраас бид нар өнөөдөр байгаа нэгэнт хууль болоод гарчихсан энэ тоон дээр тэрийгээ яаж эргэж хянаж, бодит тоо болгох вэ гэдгээ бол хэлэлцүүлгийнхээ үеэр ярьж байгаад шийдчихэд болох байхаа гэсэн ийм бодолтой байна.

**Р.Гончигдорж:** -Эрдэнэбат гишүүнтэй санал нэгтэй байна л даа. Гэхдээ Ерөнхийлөгчийн сонгууль бас хувьсагчид бий л дээ. Хичнээн нэр дэвшигч дэвших гэдгээс бол бас зардлын нөхцөлүүд бас өөрчлөгдөнө. Бид зүгээр 17 тэрбум гэж батлахдаа бол ерөнхийдөө байж болох тэр хувьсагчдын боломжууд, онолын хувьд байж болох хамгийн дээд хэмжээнд нь, одоо парламентад суудалтай нам бүрээс нэр дэвших боломжийн асуудлуудыг тооцоолоод ингээд хийсэн.

Бид нар бол бас нэг юмыг Их Хурлын гишүүд бодмоор байгаа юм. Нийгэмд бол яриад, их зардалтай болж байна, зардал нь их болж байна, наана цаана гэсэн тийм зүйлүүд зөндөө байдаг. Гэхдээ бид нар төсөв дээр энийг батлаад, дараачаар нь бол энүүгээр хянагдаж байна. Шаардлагатай бас сая Бурмаа гишүүний хэлж байгаа тэр үнэлгээний асуудлууд, бусад юмнууд энэ асуудлуудыг бол Төрийн байгуулалтын байнгын хороо, эсвэл Төсвийн байнгын хороо аудитын газарт хүсэлт гаргаад, богино хугацаан дотор аудит хийгээд, аудитын байдлаа танилцуулаач гэж. Яг ийм чиглэл дээр бол аудитын тухай хуульд нэмэлт, өөрчлөлт оруулах тухай асуудал ярьж байгаа юм л даа.

Өөрөөр хэлэх юм бол бодлогын шийдэл гарахын үед шаардлагатай бодлогын аудит буюу тэр бодлого дахь санхүүгийн аудитыг нь хийлгээд, тэр дүгнэлтэн дээр нь үндэслээд одоо батлах шийдвэр гаргахдаа бол харгалзаж үзэх хүчин зүйл болох. Зөвхөн гүйцэтгэлийн аудитаар биш. Ийм зүйлүүд. Гүйцэтгэлийн аудитын тухай ярьж байх шиг байна Сонгуулийн хорооны дарга бол одоо бид нар гүйцэтгэлийн биш урьдчилсан тийм үү төлөвлөлтийн аудитыг бол хийлгэх асуудал дээр хүсэлт гаргаад хийлгээд, богино хугацаан дотор бол болно. Цаг хугацааны асуудлууд бас энэ хуулин дээр байж байгаа. Тэрнийг тооцоолж бодох ийм шаардлагатай юмаа.

Тэгээд харьцуулалтууд байвал бид нар бас хуулин дотор орсон өөрчлөлт маань өөрөө бас нэлээн зардал шаардсан, тэгэхээс ч арга байхгүй, бас яагаад гэвэл эцсийн бүлэгтээ сонгуулийн маань ганц үнэтэй зүйл бол сонгогч болгон чөлөөт сонголтондоо оролцоод, тэгээд сонгууль нь шударга, хяналттай болох, болж чадах, илүү одоо сонгогчдыг хамарч чадсан, илүү нэр дэвшигчид сонгуульд өөрийгөө илэрхийлэх чөлөөт боломжоор хангагдсан байх ийм хэдэн хүчин зүйлийг л хангаж байвал манай Төрийн байгуулалтын байнгын хорооны хувьд бол тэр бодлого тал нь бол илүү юм байгаа юм.

Яг санхүү тал нь Төсвийн байнгын хороон дээрээ илүү анхаарагдах ёстой зүйл. Манай Байнгын хороо бол яг тэр талаас нь нөгөө үндсэн зарчмууд хэрэгжихэд хангагдах тэр зардлууд нь энд тусч уу, үгүй юу гэдэг. Хуулинд тогтоогдсон, хуулиар тогтоогдсон тэр үйл арга хэмжээнүүд явагдах боломж нь санхүүгийн хувьд бүрдэж чадсан байна уу гэсэн нэг ийм чиглэлээс нь харах байх гэж бодож байгаа юм.

Тэгээд энэ чиглэлээс бол манайх илүү таналтын тухай асуудлаар нь биш манайх илүү одоо боломж бүрдсэн, санхүүжилт болжээ гэсэн талаас нь. Төсөв бол тэгээд хянаад Төсвийн байнгын хороо бол хянаад, тэрнийхээ дагуу танагдах ёстой юм уу эсвэл нэмэгдэх ёстой гэдэг юм гаргах.

Өөр нэг асуудал бол бид нар бас дараа нь дахин санал хураалт явуулах тэр боломжийг бол энэ зардал дотроо тусгасан гэж ойлгож байна тийм биз. Түүнээс гадна сүүлд нь гаргасан тэр шударга өрсөлдөөний байгууллагын хэвлэл мэдээллийн байгууллагууд дээр хийх хяналтын зардал бол энэ дотроо багтаж ороод, төсөв дээр нэмэлт гарахгүйгээр тийм үү. 17-д бол багтахаар гарч байгаа гэж үзэж байна. Нэг ийм чиглэлийн хуулиар шинээр нэмэгдсэн нөхцөлүүдийг хангаж чадаж, сонгуулийг зохион байгуулахад хүрэлцээтэй байнаа гэсэн тийм л санал илэрхийлэх байх гэж бодож байна. Би тэгээд тийм хэмжээнд зохиогдсон байх аа гэсэн ийм саналтай байна. Баярлалаа.

**А.Бакей:** -Бурмаа гишүүн.

**Р.Бурмаа:** -Би Гончигдорж гишүүний тэр аудитаар хянуулъя гэдэг саналыг бас дэмжиж байна. Тэгээд улсын төсөвт суугаад батлагдсан тэр чигээр нь зарцуулах ёстой гэсэн хууль байдаггүй байлгүй дээ. Улсын төсвөөс хэн нь ч бас болох байлгүй. Энэ бодит байх ёстой зардал нь гэж бодож байна. Тэгэхээр энэ автоматжуулалтаа болон энэ хуулиндаа нэмж орсон зориулалтаас гадна үндэслэлгүйгээр бас ийм төсвийг хийсэн байдал харагдаж байна. Тийм учраас энийг би бас шалгадаг хянадаг газраар нь шалгуулсан нь зөв өө гэж үзэж байна.

**А.Бакей:** -За ийм саналтай. Тэгэхээр энэ төсөв талаасаа бол энэ Төсвийн байнгын хороонд урьдчилаад хэлэлцээд, мөн Төсвийн байнгын хороо тэр үдээс өмнө хуралдаад, дүгнэлтээ гаргах ёстой байсан юм. Тэгээд Төсвийн байнгын хороо жаахан оройтож хуралдсан учраас Төсвийн байнгын хороо сая дүгнэлт оруулж ирж байх шиг байна. Тийм учраас Төсвийн байнгын хорооны санал, дүгнэлтийг эрхэм гишүүн Наранхүү танилцуулна.

**Х.Наранхүү:** -Улсын Их Хурлын дарга, эрхэм гишүүд ээ,

Монгол Улсын Ерөнхийлөгчийн ээлжит сонгуульд улсын төсвөөс зарцуулах зардлын хэмжээг батлах тухай Улсын Их Хурлын тогтоолын төсөл, зардлын тооцоог Монгол Улсын Сонгуулийн ерөнхий хорооноос боловсруулан ирүүлснийг Төсвийн байнгын хороо 2013 оны 4 дүгээр сарын 09-ний өдрийн хуралдаанаар хэлэлцлээ.

Тогтоолын төслийг Байнгын хорооны хуралдаанаар хэлэлцээд Монгол Улсын Ерөнхийлөгчийн сонгуулийн 10 дугаар зүйлийн 10.4 дэх заалтын дагуу Монгол Улсын 2013 оны Төсвийн тухай хууль нь сонгууль явуулахад зориулан 17.2 тэрбум төгрөг баталсан тул энэ тогтоолын төслийг хэлэлцэх шаардлагагүй гэж үзлээ.

Төсвийн байнгын хороо санал, дүгнэлтээ Төрийн байгуулалтын байнгын хороонд хүргүүлж, тус Байнгын хорооны хуралдаанд Улсын Их Хурлын гишүүн танилцуулахаар тогтлоо.

Анхаарал тавьсанд баярлалаа.

**А.Бакей:** -Ингээд Төсвийн байнгын хорооны дүгнэлтийг сонслоо. Ерөнхийдөө бол энэнтэй холбогдуулж асууж тодруулах гишүүд байна уу, байхгүй байна. Саналтай гишүүд байна уу Төсвийн байнгын хорооны санал, дүгнэлттэй холбоотой. Байхгүй байна.

Тэгэхдээ энэ өнгөрсөн одоо 3 удаагийн Ерөнхийлөгчийн сонгуулийн зардлын хэмжээг тогтоох тухай тогтоол Төрийн байгуулалтын байнгын хороогоор дамжаад Улсын Их Хурлын нэгдсэн чуулганаар батлагдаж байжээ. Жишээлбэл 2001 оны 2 дугаар сарын 2-ны өдөр, 2005 оны 1 сарын 27-ны өдөр 13 тоот тогтоолоор, 2009 оны 1 сарын 16-ны өдөр 10 тоот тогтоолоор гэх мэтээр.

Тэгэхээр яахав мэдээж энд бас ялгаа байхгүй төсөв мөнгө нь ч бай, сонгуулийг явуулах зохион байгуулах санхүүгийн баталгааны асуудал ч бай төрийн ажил учраас төрийн ажилд бид төрийн ажлын зарчмыг баримталж хандах ёстой. Нэгэнт Төсвийн байнгын хороо бол одоо тэр төсөвт тусгагдсан 17.2 тэрбум төгрөгөөр баталъя, дахиж тэрүүгээр хэлэлцэх шаардлага байхгүй гэсэн байна. Төрийн байгуулалтын байнгын хороо энүүгээр хэлэлцээд тогтоолын төслийг батлах нь зүйтэй байх аа гэж бодож байна.

Гэхдээ энэ одоо гишүүдийн асуугаад байгаа асуулт, та бүхний хариулж байгаа байдлыг харахад бол зардлын төлөвлөлт үнэхээр одоо бас бодитой хандахгүй бол болохгүй юм байна шүү. Энэ чинь бас татвар төлөгчдийн мөнгө шүү. Зүгээр дараа нь яахав ажил хэргийн шугамаар та бүхэнтэй би бас тодорхой жишээ хэлж өгч болно. Бид бас энэ төрийн ажлыг явуулж байгаа учраас бодитой, илүү одоо нөхцөл байдалд ойртсон тийм зардал төлөвлөж оруулж ирэх ёстой шүү дээ.

Тэгэхээр энэ гишүүд бол төлөвлөлтийн аудит хийлгэе гэсэн тийм бас санал хэлж байна л даа яахав. Ерөнхийдөө энэ тогтоол энүүгээр батлаад, төлөвлөлтийн аудит бас давхар хийлгэе. Энэ дараа дараачийн ажилд бас ашиг тусаа өгөх байх гэж гишүүд саналаа хэлж байх шиг байна.

Ингээд би бол одоо ямар ч байсан Төсвийн байнгын хорооны тэр төсөвт батлагдсан саналынх нь дагуу Монгол Улсын Ерөнхийлөгчийн сонгуулийн зардлын хэмжээг батлах тухай Улсын Их Хурлын тогтоолын төсөлд бол зардлын хэмжээ бол 2 төрлийн тоо орж ирээд байна л даа.

Та бүхэнд тараасан тогтоолын төсөлд бол 15.8 тэрбум, Төсвийн байнгын хорооны одоо тэр саналаар 17.2 тэрбум. Тэгээд энүүгээр эхлээд алинаар нь санал хураалгах вэ гэдэг дээр гишүүд саналаа хэлье.

**Р.Бурмаа:** -Зүгээр бид нар хэлэлцэх эсэх дээр саналаа хураачихаад тэгээд энэ хооронд аудитаас, төлөвлөлтийн аудитыг нь хийлгүүлээд оруулаад ирж болохгүй юу. Ямар ч л байсан 17.2 бол төсөвт байгаа юм байна гэдэг мэдээлэл авлаа. Яг чухам хэд байх нь зүйтэй вэ гэдэг дээр мэргэжлийн байгууллагаас нь саналыг нь аваад тэгээд тэр нь орвол яадаг юм. Бид нар өнөөдөр зүгээр хэлэлцэх эсэх асуудлыг чуулганд оруулаад зүйтэй гэсэн саналаар санал хураалгаад.

**А.Бакей:** -Би түрүүн хурал эхлэхээс өмнө та бүхэнд танилцуулсан юмаа. Улсын Их Хурлын чуулганы хуралдааны дэгийн тухай хуулийн 36.1-д бол Улсын Их Хурал шийдвэр гаргахаар хууль тогтоомжид заасан болон хууль хэрэгжүүлэхтэй холбогдсон аливаа зохион байгуулалтын шинжтэй асуудлын талаар хариуцсан байгууллага, эрх бүхий албан тушаалтан саналаа ирүүлсэн бол холбогдох Байнгын хороо хуралдаанаараа хэлэлцэж, санал дүгнэлтээ шийдвэрийн төслийн хамт нэгдсэн хуралдаанд оруулна. Энэ хэлэлцэх эсэх тухай асуудал байхгүй. Тэгээд хэлэлцээд тодорхой шийдвэр гаргаад, гаргасан шийдвэрээ нэгдсэн хуралдаанд танилцуулах учиртай юм байна шүү.

Эхлээд би тэгвэл ийм санал. Эхлээд бол та бүхэнд тараасан төслийн дагуу 15.8 тэрбум. Энэ саналыг дэмжиж байгаа гишүүд гараа өргөнө үү. 15.8. Хэд вэ тоолоорой. 13-8. Энэ санал дэмжигдлээ.

Монгол Улсын Ерөнхийлөгчийн сонгуулийн зардлын хэмжээг батлах тухай тогтоолын төсөлд зардлын хэмжээг бол анх одоо Сонгуулийн ерөнхий хорооноос өөрсдийн оруулж ирсэн зардлын хэмжээгээр батлагдлаа.

Тийм төлөвлөлт нь бол аудит хийлгэх асуудлыг протоколд тэмдэглэе. Ингээд Байнгын хорооны санал, дүгнэлтийг Улсын Их Хурлын нэгдсэн хуралдаанд илтгэх гишүүнээр Батхүү гишүүнийг томиллоо. Ингээд хоёр дахь асуудал дууслаа.

Гурав дахь асуулт. Дахин санал хураалтын зардал батлах тухай Улсын Их Хурлын тогтоолын төсөл байгаа. Энэ төслийн талаар Сонгуулийн ерөнхий хороо танилцуулга хийнэ. Сонгуулийн ерөнхий хорооны дарга Содномцэрэн танилцуулга хийнэ.

**Ч.Содномцэрэн:** -26 дугаар тойргийн хороо Улсын Их Хурлын 26 дугаар тойргийн хороо 4 дүгээр сарын 14-ний өдөр явуулах тухай шийдвэр гаргасан. Энэ шийдвэрийг бол Сонгуулийн ерөнхий хороонд ирүүлсэн байгаа. Сонгуулийн ерөнхий хороо хуралдаанаараа авч хэлэлцээд дахин санал хураалтын зардлын тооцоог бол Байнгын хороонд танилцуулж байгаа юм.

Бидний оруулж ирж байгаа төслөөр бол нийт дүнгээрээ бол 397 сая 473 мянга 328 төгрөгний зардал гарах нь ээ гэсэн ийм тооцоог оруулж ирж байгаа юм. Тойргийн хороо Улсын бүртгэлийн ерөнхий газар энэ автоматжуулалтын хэрэгжүүлдэг энэ компаниас бид нар санал авсан. Тойргийн хорооноос ирсэн санал нь бол 392 сая төгрөгний санал бид нарт анх ирж байсан.

Мөн 392 сая 937 мянга 900 төгрөгний санал ирсэн. Улсын бүртгэлийн ерөнхий газраас бол 124 сая 806 мянга 900 төгрөгний зардал гарах нь ээ гэдэг ийм санал ирүүлж байсан. Тэр автоматжуулалтын энэ компаниас бол 64 мянга 595 мянган долларын санал ирүүлж байсан. Энэ бүгдийг бол Сонгуулийн ерөнхий хороо нягталж хянаж шалгаад энэ нийт дүнгээрээ бол 6 гаруй сая төгрөг болчихож байгаа юм. Энийг хянаж үзээд 397 сая төгрөгийг бол баталж өгөөч ээ гэсэн хүсэлт оруулж ирж байна. Энэ ямар учиртай юм бэ гэхээр зэрэг нийт сонгуулийн насны хүний тоо нь бол 186 мянга 651 хүн байгаа юм.

Ийм хэмжээний 186 мянган ширхэг саналын хуудас хэвлэх шаардлагатай болж байгаа юм. Энийг бол бид нар ирцийн байдлаа өмнөх одоо сонгуулиудын ирцийг тооцож үзээд 70 хувиар нь бодож санал оруулсан. 100 хувь ирэхгүй ээ, 70 хувь нь яг одоо максимум хэмжээ 70 хувь байх болов уу гэж ингэж тооцоо оруулж ирж байгаа юм.

Нийтдээ 80 хэсгийн хороо ажиллана, 80 хэсгийн хороо ажиллахаар байгаа. Үүнээс гадна бол энд өмнө нь Их Хурлын сонгуулиар ажиллаж байсан тэр мэдээлэл технологийн баг, даамал, иргэний бүртгэлийн итгэмжлэгдсэн ажилтан, мөн одоо саналын хуудсыг хэсгийн хороонд хүргүүлснээс хойш цагдаагийн хамгаалалтанд авна, цагдаагийн ажилтнууд бол энд ажиллахаар ингэж төсөвт тусгагдсан.

**А.Бакей:** -Ингээд тогтоолын төсөлтэй холбогдуулж асуух асуулттай гишүүд байна уу. Миеэгомбын Энхболд гишүүн. Өөр асуулттай гишүүд байна уу, Бурмаа гишүүн, Эрдэнэбат гишүүн асуулт байхгүй юу тиймээ. Тэгвэл Энхболд гишүүнээр асуулт тасаллаа.

**М.Энхболд:** -Сонгуулийн ерөнхий хорооноос тодруулмаар байгаа юм энд бас цаг хугацааны хувьд нэлээн их давчуу асуудал болж байна л даа. Өнөөдөр ингээд 8, 9-ний өдөр болчихсон байж байдаг. 14-нд санал хураалт болно гэж байдаг.

Нэгдсэн хуралдаанд орж эцсийн шийдвэр гарах бас нэг одоо хоёр өдрийн асуудал ингээд лав болж таарна. Тэгээд мэдээжийн хэрэг одоо бүх шатны шүүхээр шийдвэр нь гараад, тойргийнх нь хороо саналаа хураая гэж шийдээд, Сонгуулийн ерөнхий хороо тэрийг нь зөвшөөрчихсөн байгаа энэ ажил бол зохион байгуулагдаж таарах байх.

Их Хурлаар шийдвэр гараад хөрөнгө мөнгөний эцсийн шийдвэр гараад тэгээд тэр ажил нэг, хоёр хоногийн дотор хийнэ гэвэл хүндрэлтэй гэдэг нь ойлгомжтой. Урьдчилж одоо Сонгуулийн ерөнхий хорооноос, тэр тойргийн хороондоо чиглэл өгөөд, бэлтгэл ажлыг хангуулж байгаа ийм зүйл ер нь ямар түвшинд явагдаж байнаа. Бэлтгэл ер нь одоо хангагдаж болохоор байгаа юу. Сонгуулийн ерөнхий хороо юу гэж үзэж байгаа вэ. Багтана, бүтнэ, болно гэж тооцож үзэж чадаж байгаа юу энэ талаар тодруулах гэсэн юм.

**Ч.Содномцэрэн:** -Тойргийн хорооны тогтоол ирсний дараа тойргийн хорооны дарга, нарийн бичгийн даргыг бол Сонгуулийн ерөнхий хороон дээр хүлээж авч уулзаж, ярилцсан. Ингээд бол бэлтгэл ажлаа хангажээ гэдэг ийм чиглэл өгчихсөн байгаа. Ер нь бол бэлтгэл ажил бол сайн хангагдаж байгаа.

Бүх одоо зардал бол зээлээр явж байгаа. Саналын хуудас бол өчигдөр шөнө хэвлэгдэж дууссан. Өнөөдөр бол хатаалт, зүсэлт явагдаад, маргааш өглөө тойргийн хороонд бол хүлээлгэж өгнө. Бас зээлээр явж байгаа төлбөр тооцоо нь.

Мөн нийтдээ 186 ширхэг, бишээ 160 машиныг бол өмнөх иргэдийн хурлын сонгуулийн үед хэрэглэгдэж байсан нэрийг устгах, арилгах, цэвэрлэх ийм ажиллагаа хийгдэж байна. Ингээд бол Тагнуулын ерөнхий газар, Мэдээлэл харилцаа холбооны зохицуулах хороо, Сонгуулийн ерөнхий хорооны хамтарсан ажлын хэсэг бол энэ хагас, бүтэн сайнаас эхэлж ажилласан. Ингээд программчлах ажлыг бол хийгээд одоо өнөөдөр бол шалгалт тест шалгалтынхаа ажилд орчихсон явж байгаа. Машин бол одоо дөрөв дэх өдөр гэхэд бэлэн болоод тойргийн хороонд хүргэгдэнэ. Ажлын хэсэг гарчихсан, тагнуулын ажлын хэсэг бол гарчихсан. Программчлах ажил бол хийгдэж байгаа гэсэн үг.

Бичиг хэргийн зардал бол зээлээр явж байгаа. Ерөнхийдөө бол бүх зардал бол зээлээр явж байгаа. Ажил бол ер нь сайн явж байгаа. Бид нарын төлөвлөснөөс нэг хоёр хоногийн наана дуусах болов уу гэсэн ийм юутай байж байгаа тийм.

Ер нь бол энийг батлаад өгчихвөл тэгээд эргээд нөгөө гэрээ хийсэн газруудтайгаа бол бид нар тооцоогий нь хийчих бололцоотой. Саналын хуудас гэхэд л одоо 100 гаруй сая төгрөг гарна шүү дээ. 103 сая төгрөг. Энэ автоматжуулалт, ер нь бүртгэлийн нөгөө хурууны хээгээр бүртгэдэг энэ ажил чинь гэхэд л бас 100 гаруй сая төгрөг болчихож байгаа юм. Энийг бол гаргахаас өөр бол арга байхгүй. Энэ зардлыг бол.

Харин ч бид нар бол нийт санал нь бол 609 сая төгрөгний санал энэ ажил хариуцаж байгаа байгууллагуудаас ирсэн юм. Энийг бол 397 болгож бууруулаад, Байнгын хороонд танилцуулж байгаа юм.

**А.Бакей:** -Баярлалаа. Асуулт асууж дууслаа. Санал гаргах гишүүд байна уу. Байхгүй байна. Саналыг тасаллаа.

Одоо санал хураалтын томъёоллыг танилцуулъя. Дахин санал хураалтын зардал батлах тухай Улсын Их хурлын тогтоолын төслийг дэмжье гэсэн саналаар санал хураалт явуулъя. Энэ саналыг дэмжиж байгаа гишүүд гараа өргөнө үү. 13-11. Энэ санал дэмжигдлээ.

Ингээд Байнгын хорооны дүгнэлтийг Улсын Их Хурлын нэгдсэн хуралдаанд Энхболд гишүүн, Миеэгомбын Энхболд гишүүн та танилцуулах уу. Энхболд гишүүнийг томиллоо.

Дараачийн асуудал.

**А.Бакей:** -Улсын Их Хурлын Төрийн байгуулалтын байнгын хорооноос 2013 оны хаврын ээлжит чуулганы хугацаанд хийх ажлын төлөвлөгөөг та бүхэнд тараасан байгаа.

Төлөвлөгөө бол ерөнхийдөө нэг 4 хэд хэдэн чиглэлтэй байгаа. Эхнийх нь бол одоо хэлэлцэх хууль, Улсын Их Хурлын тогтоолын төслүүдийг бэлтгэхтэй холбоотой асуудлууд байна. Энэ чиглэлээр 10 асуудал тусгагдсан байна. Байнгын хорооны тогтоолын төслүүд байна. Энэ чиглэлээр бас нэг 6 асуудал тусгагдаж.

Гуравт нь бол ажлын хэсгүүдийн үйл ажиллагаа байгаа. Улсын Их Хурлын даргын шийдвэрээр, Байнгын хорооны шийдвэрээр байгуулагдсан ажлын хэсгүүд байгаа. Эдний үйл ажиллагаатай холбоотой асуудал байна. Тэгээд хяналт шалгалтын ажлын талаар бас тав, зургаан асуудал байна.

Бусад зохион байгуулалт гээд. Энэ төлөвлөгөөний төслийг та бүхэнд тараасан учраас асуух, тодруулах зүйл байна уу, байхгүй. За Гончигдорж гишүүн.

**Р.Гончигдорж:** -НҮБ-ын хөгжлийн хөтөлбөртэй хамтран хэрэгжүүлэх төслийн ажлын төлөвлөгөөтэйгээр хийж эхлэх гэж байгаа юм л даа. Бид нар одоохондоо бол яг энэ төсөлтэй танилцаагүй, сайн ч мэдээлэгжээгүй байгаа. Зүгээр хувийн хувьд бол суурин төлөөлөгчтэй уулзахад тийм төсөл хэрэгжүүлэх гэж байгаа гэсэн ерөнхий мэдээлэлтэй. Тэгээд энэ дээр хэдийд нь мэдээлэл өгөх вэ, энэ төлөвлөсөн ажлынхаа хүрээнд цаашдаа танилцагдаад ажил процессуудаа ингээд төлөвлөгөөтэйгээр хийж эхлэх юм уу.

**А.Бакей:** -Тийм. Тэгэхээр энэ Гончигдорж гишүүний асуусан асуулт бол НҮБ-ын хөгжлийн хөтөлбөртэй хамтарч хоёр ч төсөл хэрэгжүүлэхээр болж байгаа. Эхнийх нь бол парламентыг бэхжүүлэх нь гэсэн төсөл байгаа.

Хоёр дахь нь нутгийн удирдлагын байгууллагыг чадавхижуулах гэсэн ийм сэдэвтэй ийм 2 төсөл байгаа. Энэ хоёр төслийг хэрэгжүүлэхээр Улсын Их Хурлын дарга, НҮБ-ын хөгжлийн хөтөлбөрийн суурин төлөөлөгч гарын үсэг зурж, албан ёсоор баталгаажсан байгаа. Санхүүжилт нь одоохондоо хараахан орж ирээгүй байна.

Ерөнхийдөө бэлтгэл ажил хийгдэж явж байгаа. Тэгээд бэлтгэл ажил хийгдээд дууссан дараа тэндээс албан ёсны төлөвлөгөө, нарийвчилсан ажлын хуваарь гарах юм байна. Энэнтэйгээ манай Байнгын хорооны ажлыг бас илүү уялдуулж авч явах ёстой гэж бодож байгаа.

Ер нь бол Байнгын хорооны гишүүдэд энэ хоёр төслийн талаар тодорхой мэдээлэл хийлгэх болноо эргээд. Тийм, жишээлбэл одоо бүх аймгийн бүх сумын иргэдийн төлөөлөгчдийн хурлын төлөөлөгчдийг бол одоо сургалтанд хамруулах юм. Хамгийн наад захын нэг жишээг хэлэхэд. Ийм нэлээд өргөн хүрээтэй үйл ажиллагаа явагдахаар болж байгаа шүү.

Өөр асуулт байна уу. Батхүү гишүүн.

**Г.Батхүү:** -Тэр төр, сүм хийдийн харилцааны тухай хуулийн хэрэгжилттэй танилцсан дүн хэлэлцэх гээд энэ дээр нэмэхэд ажлын хэсэг ажиллаад, илтгэх хуудсаа бичээд оруулчихсан байгаа юм. Энэ дээр хуулийн төсөл боловсрогдоод орж ирж байгаа юм байна лээ. Тэгээд саналууд нэгэнт тэнд тусчихаж байгаа учраас энэ дээр заавал тогтоолын төслөөр яах хэрэг байна уу, үгүй юу. Ерөнхийлөгчид хуулийн төсөл өргөн барьж байгаа. Тэнд гол саналуудаа өгөөд тусгуулчихсан. Ярьчихсан юм бий тийм.

**А.Бакей:** -Тэгвэл Батхүү гишүүний саналаар төлөвлөгөөнд тэр төр, сүм хийдийн харилцааны асуудлаар бол хуулийн төсөл орж ирж байгаа учраас тогтоолын төсөл шаардлагагүй юм байна. Энийг хасчихъя тиймээ.

Өөр санал байна уу. Өөр санал байхгүй бол Байнгын хорооноос одоо 2013 оны хаврын ээлжит чуулганы хугацаанд хийх ажлын төлөвлөгөөг баталъя гэсэн саналтай гишүүд гараа өргөнө үү. 14-12. Батлагдлаа. Баярлалаа.

Ингээд Төрийн байгуулалтын байнгын хорооны өнөөдрийн хуралдаан дууслаа. Гишүүдэд баярлалаа.

***Хуралдаан 15 цаг 35 минутад өндөрлөв.***

***Соронзон хальснаас буулгасан:***

Протоколын албаны шинжээч Д.Энэбиш